Tidligere DR-chef Kenneth Plummers firma er igen anklaget for at producere kopivarer.

Kinesiske lykkearmbånd, gummistøvler og urtepotter er bare nogle af de designs, som firmaet Ronald A/S tidligere har været anklaget for at have kopieret.

Og nu er en lille skumgummihætte, der skal skærme din telefons headset mod vinden, også føjet til listen.

Iværksætteren Kenneth Tram har udviklet skumgummihætten Phoamy og blev derfor noget overrasket, da han så, at en lignende kunne købes i Netto til 20 kroner. Det fik ham til at skrive et Facebook-opslag, hvor han anklager administrerende direktør i Ronald A/S, Kenneth Plummer, for at have stjålet Phoamys design på et netværksmøde, hvor de begge deltog.

TV 2 har fundet frem til otte andre sager, hvor Ronald A/S er blevet anklaget for at kopiere andres produkter. Se listen nederst i artiklen.

Når kopiering bliver en forretningsmodel

Der har altid været kopisager, men det er noget nyt, at det bliver gjort til en forretningsmodel at kopiere, siger ph.d. og lektor i designstudier ved Syddansk Universitet Stina Teilmann-Lock.

- Med nogle firmaer kan man ikke tænke andet, end at de kalkulerer i efterligninger. De ved, at loven ikke altid kan håndhæves, og de ved, at dem, de kopierer, ikke nødvendigvis har en juridisk afdeling, der kan lægge sag an.

Når et firma som Ronald A/S har været involveret i kopisager ni gange siden 2004, så vurderer hun, at de gør det med fuldt overlæg.

- Når de har så mange sager, så lyder det som om, at det er deres forretningsmodel, siger hun.

Den kritik giver administrerende direktør Kenneth Plummer dog ikke meget for.

Hvis hun kan sige det ud fra de tre eksempler siden 2013, så synes jeg, det er en luftig konklusion Kenneth Plummer, administrerende direktør for Ronald A/S

Plummer afviser kopikritik: Få sager siden 2013

Plummer, der tidligere har været generaldirektør i Danmarks Radio, tiltrådte som administrerende direktør i Ronald A/S i 2013 og gjorde, ifølge ham selv, en stor indsats for at komme kopisager til livs.

- Da jeg startede, indførte jeg det som en del af personalepolitikken, at hvis nogen ser et produkt, der krænker andres ophavsrettigheder, så har de ret til at sige til, siger han.

Han understreger også, at tre sager siden 2013 ikke er meget, når man ser på firmaets størrelse. Og han mener derfor, at Stina Theilmann-Lock tager fejl af virksomheden.

- Jeg ved ikke, hvor godt hun kender vores virksomhed og forretningsgrundlag, men jeg går ud fra, at det er relativt begrænset. Hvis hun kan sige det ud fra de tre eksempler siden 2013, så synes jeg, det er en luftig konklusion.

Det er Ronald A/S, der har produceret skumgummihætten og dernæst solgt den til supermarkedet Netto, som nu har taget produktet midlertidigt af hylden.

Opdatering: Iværksætter Kenneth Tram har nu trukket sin anklage mod Ronald A/S og Kenneth Plummer tilbage. Tram beklager, at han har kaldt Plummer en tyv i det, han kalder "et anfald af skuffelse, raseri og affekt".